ประกาศกรมวิชาการเกษตร เรื่อง เงื่อนไขการนำเข้าผลส้มสดจากเครือรัฐออสเตรเลีย พ.ศ. 2556
ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าผลส้มสดจากเครือรัฐออสเตรเลีย
พ.ศ. ๒๕๕๖
 

กรมวิชาการเกษตรได้วิเคราะห์ความเสี่ยงศัตรูพืชของผลส้มสดนำเข้าเพื่อการค้าจากเครือรัฐออสเตรเลียเสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช
จึงออกประกาศเงื่อนไขการนำเข้าผลส้มสดจากเครือรัฐออสเตรเลีย ดังต่อไปนี้

ข้อ ๑
ประกาศนี้เรียกว่า ประกาศกรมวิชาการเกษตร เรื่อง
เงื่อนไขการนำเข้าผลส้มสดจากเครือรัฐออสเตรเลีย พ.ศ. ๒๕๕๖

ข้อ ๒[๑]
ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓ ให้ยกเลิก
ประกาศกรมวิชาการเกษตร เรื่อง เงื่อนไขการนำเข้าผลส้มสดจากเครือรัฐออสเตรเลีย พ.ศ.
๒๕๕๔ ลงวันที่ ๑๓ พฤษภาคม ๒๕๕๔

ข้อ ๔ ชนิดพืช
๔.๑
ผลส้มสดจากแหล่งปลูกนอกพื้นที่ปลอดแมลงวันผลไม้ที่ได้รับอนุญาตให้นำเข้าราชอาณาจักรไทย
ได้แก่
๔.๑.๑ ส้มหวาน (sweet orange) (Citrus sinensis) ได้แก่ พันธุ์นาเวล (Navel) และ วาเลนเซีย (Valencia)
๔.๑.๒ ส้มเปลือกล่อน (mandarin) (Citrus reticulata) ได้แก่ พันธุ์เอลเลนเดล (Ellendale) และ เมอคอท (Murcott)
๔.๑.๓ เลมอน (lemon) (Citrus limon) ได้แก่ พันธุ์ลิสบอน (Lisbon)
๔.๒
ผลส้มสดจากแหล่งปลูกในพื้นที่ปลอดแมลงวันผลไม้ที่ได้รับอนุญาตให้นำเข้าราชอาณาจักรไทย
ได้แก่
๔.๒.๑ ส้มหวาน (sweet orange) (Citrus sinensis)
๔.๒.๒ ส้มเปลือกล่อน (mandarin) (Citrus reticulata)
๔.๒.๓ เลมอน (lemon) (Citrus limon)
๔.๒.๔ เกรฟฟรุท (grapefruit) (Citrus paradisi)
๔.๒.๕ ส้มโอ (pummelo) (Citrus maxima)
๔.๒.๖ ผลส้มสดลูกผสม (hybrid)
ทุกพันธุ์ที่ปลูกเพื่อการค้า

ข้อ ๕
ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลส้มสดจากเครือรัฐออสเตรเลียปรากฏตามเอกสารหมายเลข
๑ ท้ายประกาศนี้

ข้อ ๖
หน่วยงานที่รับผิดชอบ
๖.๑ ราชอาณาจักรไทย คือ กรมวิชาการเกษตร
๖.๒ เครือรัฐออสเตรเลีย คือ Department of Agriculture, Fisheries and Forestry ซึ่งต่อไปในประกาศนี้จะเรียกว่า DAFF

ข้อ ๗
การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๘ วิธีการขนส่ง
ต้องส่งผลส้มสดมาจากเมืองท่าแห่งหนึ่งในเครือรัฐออสเตรเลียไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๙ แหล่งปลูก
๙.๑ ผลส้มสดต้องเป็นผลผลิตจากเครือรัฐออสเตรเลีย
และมาจากสวนส้มที่ปลูกเพื่อการค้าซึ่งได้จดทะเบียนไว้กับ DAFF โดยที่ DAFF
กำหนดให้เป็นแหล่งปลูกส้มสำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก
๙.๒
ผลส้มสดเฉพาะจากแหล่งปลูกในรัฐต่อไปนี้ในเครือรัฐออสเตรเลียได้รับอนุญาตให้นำเข้ามาในราชอาณาจักรไทย
๙.๒.๑
ผลส้มสดจากแปลงปลูกในพื้นที่ปลอดแมลงวันผลไม้ในรัฐนิวเซาท์เวลส์ (New South Wales) เซาท์ออสเตรเลีย (South Australia) และวิกตอเรีย (Victoria)
๙.๒.๒
ผลส้มสดจากแปลงปลูกนอกพื้นที่ปลอดแมลงวันผลไม้ในรัฐนิวเซาท์เวลส์เซาท์ออสเตรเลีย
วิกตอเรีย ควีนส์แลนด์ (Queensland) และ เวสเทิร์นออสเตรเลีย (Western Australia)

ข้อ ๑๐
ข้อกำหนดสำหรับสวน
๑๐.๑ DAFF
ต้องจดทะเบียนสวนส้มหรือแปลงปลูกย่อยในแหล่งปลูกส้มที่กำหนดไว้สำหรับส่งออกไปยังราชอาณาจักรไทยและต้องดำเนินการสำรวจแบบติดตามศัตรูพืช
เพื่อให้แน่ใจว่าผลส้มสดปราศจากศัตรูพืชกักกัน
และต้องมอบบันทึกรายละเอียดการจดทะเบียนสวนส้มหรือแปลงปลูกย่อยให้แก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนสวนส้มหรือแปลงปลูกย่อยให้เสร็จสิ้นก่อนเริ่มการส่งออก
๑๐.๒
เกษตรกรเจ้าของสวนส้มหรือแปลงปลูกย่อยที่จดทะเบียนต้องปฏิบัติตามหลักเกษตรดีที่เหมาะสมในสวนส้ม
โดยต้องรักษาความสะอาดสวนส้ม และต้องมีการบริหารจัดการศัตรูพืชแบบผสมผสาน
หรือมีมาตรการอื่น ๆ ในการควบคุมศัตรูพืช
ทั้งนี้ เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๑๐.๓ DAFF
ต้องมอบข้อมูลแผนการบริหารจัดการศัตรูพืชในสวนส้มตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ ๑๑
ข้อกำหนดสำหรับโรงบรรจุสินค้าหรือสถานที่จัดการสินค้าส่งออก
๑๑.๑ DAFF
ต้องจดทะเบียนและติดตามตรวจสอบโรงบรรจุสินค้าหรือสถานที่จัดการสินค้าส่งออกที่จะส่งออกผลส้มสดไปยังราชอาณาจักรไทย
ต้องมอบบันทึกรายละเอียดการจดทะเบียนโรงบรรจุสินค้าหรือสถานที่จัดการสินค้าส่งออกแก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนโรงบรรจุสินค้าหรือสถานที่จัดการสินค้าส่งออกให้เสร็จสิ้นก่อนเริ่มการส่งออก
๑๑.๒
โรงบรรจุสินค้าหรือสถานที่จัดการสินค้าส่งออกต้องนำผลส้มสดมาจากสวนส้มหรือแปลงปลูกย่อยที่จดทะเบียนซึ่งปลูกเพื่อการค้าจากแหล่งปลูกที่กำหนดเท่านั้น ทั้งนี้ เพื่อให้สามารถดำเนินการตรวจสอบย้อนกลับแหล่งที่มาของส้มที่ส่งออกได้อย่างรวดเร็ว
ต้องเก็บบันทึกรายชื่อเกษตรกรเจ้าของสวนส้มหรือแปลงปลูกย่อยซึ่งส่งผลส้มสดออกไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๑๑.๓ โรงบรรจุสินค้าหรือสถานที่จัดการสินค้าส่งออกต้องจัดทำเอกสาร
มาตรฐาน กระบวนการดำเนินงาน ซึ่งแสดงรายละเอียดขั้นตอนเกี่ยวกับการคัดขนาด
การจัดการ และการบรรจุผลส้มสด
๑๑.๔ DAFF
ต้องดำเนินการตรวจสอบระบบของโรงบรรจุสินค้าหรือสถานที่จัดการสินค้าส่งออกก่อนจดทะเบียนโรงบรรจุสินค้าหรือสถานที่จัดการสินค้าส่งออกนั้น
และต้องตรวจสอบระบบเป็นประจำทุกปี
โรงบรรจุสินค้าหรือสถานที่จัดการสินค้าส่งออกต้องรับผิดชอบในการเก็บรักษาข้อมูลต่าง
ๆ ทั้งหมด
๑๑.๕
การกำจัดศัตรูพืชด้วยความเย็นหรือรมด้วยสารรมก่อนการส่งออกเพื่อกำจัดศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น
๑๑.๖
การตรวจผลส้มสดว่าปราศจากศัตรูพืชกักกันต้องดำเนินการภายในโรงบรรจุสินค้า
หรือสถานที่จัดการสินค้าส่งออกที่จดทะเบียนเท่านั้น

ข้อ ๑๒
ข้อกำหนดสำหรับแมลงซึ่งเป็นศัตรูพืชกักกัน
๑๒.๑ แมลงวันผลไม้
ผลส้มสดที่จะส่งออกไปยังราชอาณาจักรไทยต้องจัดการความเสี่ยงแมลงวันผลไม้ต่อไปนี้
ได้แก่ halfordia fruit fly (Bactrocera halfordiae), Javis fruit fly (Bactrocera jarvisi) Krausss fruit fly (Bactrocera kraussi), lesser Queensland fruit fly (Bactrocera neohumeralis) mango fruit fly (Bactrocera frauenfeldi), Northern Territory fruit fly (Bactrocera aquilonis) Queensland fruit fly (Bactrocera tryoni) และ Mediterranean fruit fly (Ceratitis capitata) ด้วยวิธีการใดวิธีการหนึ่ง ดังนี้
๑๒.๑.๑ ผลส้มสดต้องมาจากแปลงปลูกในพื้นที่ปลอดแมลงวันผลไม้ หรือ
๑๒.๑.๒
ผลส้มสดจากแปลงปลูกซึ่งอยู่นอกพื้นที่ปลอดแมลงวันผลไม้ต้องกำจัดแมลงวันผลไม้ในส้มด้วยวิธีการกำจัดศัตรูพืชด้วยความเย็นก่อนส่งออกหรือระหว่างขนส่ง
๑๒.๒ แมลง Fullers rose beetle (Pantomorus cervinus)
ผลส้มสดที่จะส่งออกจากแหล่งปลูกที่ได้รับอนุญาต ยกเว้น
ผลส้มสดในรัฐควีนส์แลนด์ไปยังราชอาณาจักรไทยต้องจัดการความเสี่ยงแมลง Fullers rose beetle
ด้วยวิธีการใดวิธีการหนึ่ง ดังนี้
๑๒.๒.๑ ต้องรมด้วยสารเมทิลโบรไมด์ (methyl bromide) หรือ
๑๒.๒.๒
ต้องอยู่ภายใต้โครงการควบคุมแมลงภายในสวนส้มซึ่งติดตามตรวจสอบโดย DAFF

ข้อ ๑๓
ข้อกำหนดสำหรับพื้นที่ปลอดแมลงวันผลไม้
๑๓.๑
พื้นที่ปลอดแมลงวันผลไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๒๖ เรื่อง การสถาปนาพื้นที่ปลอดศัตรูพืชสำหรับแมลงวันผลไม้ชนิดต่าง ๆ
ในวงศ์เทฟริติดี้ (Tephritidae)
๑๓.๒ การกำหนดพื้นที่ปลูกส้มบริเวณใดในเครือรัฐออสเตรเลียให้เป็นพื้นที่ปลอดแมลงวันผลไม้นั้น
DAFF ต้องแจ้งเป็นลายลักษณ์อักษรให้กรมวิชาการเกษตรทราบอย่างเป็นทางการ
ต้องบังคับใช้ระเบียบข้อบังคับทางกฎหมายเพื่อรักษาสถานภาพของพื้นที่ที่ได้รับการรับรองเป็นพื้นที่ปลอดแมลงวันผลไม้ซึ่งเป็นพื้นที่ปลูกส้มส่งออกไปยังราชอาณาจักรไทย
พื้นที่ดังต่อไปนี้ในเครือรัฐออสเตรเลียเป็นพื้นที่ปลอดแมลงวันผลไม้สำหรับแมลงวันผลไม้
halfordia fruit fly, Javis fruit fly, Krausss fruit fly, lesser Queensland fruit fly, mango fruit fly, Northern Territory fruit fly, Queensland fruit fly และ Mediterranean fruit fly ได้แก่
๑๓.๒.๑ รัฐทัสมาเนีย (Tasmania)
๑๓.๒.๒ เขตริเวอร์รินา (Riverina district) ของรัฐนิวเซาท์เวลส์ ประกอบด้วยเขตพื้นที่เหล่านี้รวมกัน
ได้แก่ เมือง (city) กิฟฟิท (Griffith), เขตพื้นที่ (shire) คาเรทโฮล (Carrathool), ลีตัน (Leeton), นาเรนเดอร์รา (Narrandera) และเมอร์รัมบิดส์ (Murrumbidgee)
พื้นที่นี้ยังแบ่งย่อยออกเป็น ๒ ส่วน คือ พื้นที่เขตชลประทานเมอร์รัมบิดส์ (Murrumbidgee Irrigation Area, MIA) และคาเรทโฮล (Carrathool)
๑๓.๒.๓ เขตริเวอร์แลนด์ (Riverland district) ของรัฐเซาท์ออสเตรเลีย ประกอบด้วยเขตพื้นที่เหล่านี้รวมกัน ได้แก่
เขตพื้นที่ (county) เฮมเล (Hamley),
เขตพื้นที่ (hundred) บุคเพอร์มังค์ (Bookpurmong), คาแดล (Cadell), กอร์เดน (Gorden), โฮลเดอร์ (Holder), คาทาเรพโค (Katarapko), โลวีเดย์ (Loveday), มาร์คาเรนคา (Markaranka), มอรูค (Moorook), เมอร์โท (Murtho), พาร์โคลา (Parcoola), พาริงจา (Paringa), โพจิโนค (Pooginook) ไพท (Pyap), สเตาร์ (Stuart), ไวเคอร์รี (Waikerie), อีบา (Eba), ฟิสเซอร์ (Fisher), ฟอสเตอร์ (Forster), เฮ (Hay), เมอร์โค (Murbko), นิดอททิ (Nildottie), เพรเล (Paisley), ริดเล (Ridley) เซอร์เร (Skurray) และ ออนเล (Onley) ในเขตพื้นที่ (shire) มิลดูรา (Mildura) ของรัฐวิกตอเรีย
๑๓.๒.๔ เขตชัลเรเซีย (Sunraysia district) ของรัฐวิกตอเรียและรัฐนิวเซาท์เวลส์ ประกอบด้วยเขตพื้นที่เหล่านี้รวมกัน
ได้แก่ เขตพื้นที่ (shire) เวนเวอดท์ (Wentworth) และบาเรนดอล (Balranald) ในรัฐนิวเซาท์เวลส์ และ
มิลดูรา (Mildura), สวอนฮิล (Swan Hill) วาโคล (Wakool) และคีเรง (Kerang) และเมือง (city) สวอนฮิล (Swan Hill), มิลดูรา (Mildura)
และเขตพื้นที่ (borough) คีเรง (Kerang) ในรัฐวิกตอเรีย
๑๓.๓
การส่งออกผลส้มสดจากพื้นที่ปลอดแมลงวันผลไม้ไม่มีความจำเป็นต้องกำจัดแมลงวันผลไม้ในผลส้มสดก่อนส่งออก
ต้องดำเนินการสำรวจแบบติดตามแมลงวันผลไม้ halfordia fruit fly, Javis fruit fly, Krausss fruit fly, lesser Queensland fruit fly, mango fruit fly, Northern Territory fruit fly, Queensland fruit fly และ Mediterranean fruit fly อย่างสม่ำเสมอในพื้นที่ปลอดแมลงวันผลไม้
๑๓.๔ DAFF
ต้องแจ้งให้กรมวิชาการเกษตรทราบทันทีที่มีการยืนยันว่าพบการแพร่ระบาดของแมลงวันผลไม้
halfordia fruit fly, Javis fruit fly, Krausss fruit fly, lesser Queensland fruit fly, mango fruit fly, Northern Territory fruit fly, Queensland fruit fly และ Mediterranean fruit fly
ในพื้นที่ปลอดแมลงวันผลไม้ DAFF
ต้องระงับการให้การรับรองการส่งออกผลส้มสดจากพื้นที่ที่พบแมลงวันผลไม้เป็นการชั่วคราว
และต้องแจ้งให้กรมวิชาการเกษตรทราบถึงระยะเวลาสำหรับการฟื้นพื้นที่เหล่านั้นให้กลับมาได้รับการรับรองเป็นพื้นที่ปลอดแมลงวันผลไม้อีกครั้ง
๑๓.๕ DAFF ต้องแจ้งให้กรมวิชาการเกษตรทราบทันที
หากพบแมลงวันผลไม้ชนิดอื่น ๆ ที่มีความสำคัญทางเศรษฐกิจ นอกเหนือจากแมลงวันผลไม้ halfordia fruit fly, Javis fruit fly Krausss fruit fly, lesser Queensland fruit fly, mango fruit fly, Northern Territory fruit fly, Queensland fruit fly และ Mediterranean fruit fly DAFF
ต้องระงับการให้การรับรองการส่งออกผลส้มสดจากพื้นที่ที่พบแมลงวันผลไม้เป็นการชั่วคราว
และต้องแจ้งให้กรมวิชาการเกษตรทราบถึงระยะเวลาสำหรับการฟื้นพื้นที่เหล่านั้นให้กลับมาได้รับการรับรองเป็นพื้นที่ปลอดแมลงวันผลไม้อีกครั้ง

ข้อ ๑๔
ข้อกำหนดสำหรับการจัดการความเสี่ยงแมลงวันผลไม้
๑๔.๑ กรณีผลส้มสดที่จะส่งออกมาจากแปลงปลูกนอกพื้นที่ปลอดแมลงวันผลไม้
หรือกรณี DAFF
ไม่สามารถให้การรับรองพื้นที่ปลอดแมลงวันผลไม้เพราะว่าพื้นที่ที่นำผลส้มสดมาส่งออกนั้นขาดคุณสมบัติที่จะคงสถานภาพการเป็นพื้นที่ปลอดแมลงวันผลไม้
หรือสถานภาพการเป็นพื้นที่ปลอดแมลงวันผลไม้ของพื้นที่นั้นถูกระงับเป็นการชั่วคราว
กรณีดังกล่าวเหล่านี้
ต้องกำจัดแมลงวันผลไม้ในผลส้มสดด้วยวิธีกำจัดศัตรูพืชด้านสุขอนามัยพืช
วิธีกำจัดศัตรูพืชด้วยความเย็นดังต่อไปนี้ได้รับการยอมรับว่าเป็นวิธีกำจัดศัตรูพืชด้านสุขอนามัยพืชสำหรับกำจัดแมลงวันผลไม้ในผลส้มสด
๑๔.๑.๑ ส้มหวาน ได้แก่ พันธุ์นาเวล และ วาเลนเซีย
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๒
  องศาเซลเซียส (๓๕.๖ องศาฟาเรนไฮต์) หรือต่ำกว่า
๑๘ วัน
  หรือมากกว่า
๓
  องศาเซลเซียส (๓๗.๔ องศาฟาเรนไฮต์) หรือต่ำกว่า
๒๐ วัน
  หรือมากกว่า
๑๔.๑.๒ ส้มเปลือกล่อน ได้แก่ พันธุ์เอลเลนเดล และ เมอคอท
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๒
  องศาเซลเซียส (๓๕.๖ องศาฟาเรนไฮต์) หรือต่ำกว่า
๑๘ วัน
  หรือมากกว่า
๓
  องศาเซลเซียส (๓๗.๔ องศาฟาเรนไฮต์) หรือต่ำกว่า
๒๐ วัน
  หรือมากกว่า
๑๔.๑.๓ เลมอน ได้แก่ พันธุ์ลิสบอน
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๒
  องศาเซลเซียส (๓๕.๖ องศาฟาเรนไฮต์) หรือต่ำกว่า
๑๖ วัน
  หรือมากกว่า
๓
  องศาเซลเซียส (๓๗.๔ องศาฟาเรนไฮต์) หรือต่ำกว่า
๑๘ วัน
  หรือมากกว่า
๑๔.๒
การกำจัดศัตรูพืชด้วยความเย็นสามารถดำเนินการได้ทั้งก่อนส่งออกหรือระหว่างขนส่ง
สำหรับการกำจัดศัตรูพืชด้วยความเย็นระหว่างขนส่งนั้น
อาจจะดำเนินการเพียงบางส่วนซึ่งเป็นการกำจัดศัตรูพืชด้วยความเย็นก่อนส่งออกโดยเริ่มต้นดำเนินการในเครือรัฐออสเตรเลียและการกำจัดศัตรูพืชด้วยความเย็นจะเสร็จสิ้นสมบูรณ์ระหว่างขนส่ง
ในกรณีที่การกำจัดศัตรูพืชด้วยความเย็นเกิดล้มเหลวระหว่างขนส่ง
การกำจัดศัตรูพืชด้วยความเย็นอาจจะดำเนินการให้เสร็จสิ้นสมบูรณ์ได้เมื่อสินค้านั้นถึงจุดหมายปลายทาง
๑๔.๓
การส่งออกผลส้มสดซึ่งต้องผ่านการกำจัดศัตรูพืชด้วยความเย็นระหว่างขนส่งนั้น
ต้องลดอุณหภูมิผลส้มสดตรงบริเวณกึ่งกลางผลให้ต่ำลงถึงระดับเดียวกันกับหรือต่ำกว่าอุณหภูมิเป้าหมายที่กำหนดสำหรับกำจัดแมลงวันผลไม้เป็นการล่วงหน้าก่อนขนถ่ายผลส้มสดเข้าตู้ขนส่งสินค้า ทั้งนี้
เพื่อให้มั่นใจว่าอุณหภูมิผลส้มสดได้ลดต่ำลงถึงระดับที่เหมาะสม
ก่อนเริ่มต้นกระบวนการกำจัดศัตรูพืชด้วยความเย็น และต้องรักษาระดับอุณหภูมิของผลส้มสดให้คงที่ติดต่อกันตลอดไป
๑๔.๔
การประเมินผลการกำจัดศัตรูพืชด้วยความเย็นทั้งกรณีการกำจัดศัตรูพืชด้วยความเย็นก่อนส่งออก
และการกำจัดศัตรูพืชด้วยความเย็นระหว่างขนส่ง
จะประเมินจากอุณหภูมิของแท่งวัดอุณหภูมิผลไม้เท่านั้น โดยไม่นำอุณหภูมิจากแท่งวัดอุณหภูมิอากาศมาประกอบการประเมินผลประสิทธิภาพของการกำจัดศัตรูพืชด้วยความเย็น

ข้อ ๑๕
ข้อกำหนดสำหรับการจัดการความเสี่ยงแมลง Fullers rose beetle (Pantomorus cervinus) 
ผลส้มสดจากแหล่งปลูกที่ได้รับการรับรองต้องจัดการความเสี่ยงแมลง Fullers rose beetle ด้วยวิธีการใดวิธีการหนึ่งก่อนส่งออกไปยังราชอาณาจักรไทย
ดังต่อไปนี้
๑๕.๑ รมด้วยสารเมทิลโบรไมด์
๑๕.๑.๑
การรมเมทิลโบรไมด์ที่อัตรากำหนดดังต่อไปนี้ได้รับการยอมรับสำหรับกำจัดแมลง Fullers rose beetle
อุณหภูมิ
อัตรา
  (กรัมต่อลูกบาศก์เมตร)
ระยะเวลา
  (ชั่วโมง)
สูงกว่า ๒๑ องศาเซลเซียส
๓๒
๒
๑๖-๒๑
  องศาเซลเซียส
๔๐
๒
๑๑-๑๕
  องศาเซลเซียส
๔๘
๒
๑๐
  องศาเซลเซียส
๕๖
๒
๑๕.๑.๒ ปริมาณของผลส้มสดจะต้องไม่เกินร้อยละ ๘๐ ของปริมาตรตู้
และต้องไม่ดำเนินการรมผลส้มสดเมื่ออุณหภูมิของผลส้มสดต่ำกว่า ๑๐ องศาเซลเซียส
๑๕.๑.๓ ต้องมีใบรับรองการรมเมทิลโบรไมด์ของผู้ประกอบการที่จดทะเบียนแนบมาพร้อมกับสินค้าทุกครั้งที่มีการนำเข้า
๑๕.๒ โครงการควบคุมแมลงภายในสวนส้ม
๑๕.๒.๑ DAFF
ต้องจดทะเบียนสวนส้มหรือแปลงปลูกย่อยทั้งหมดในแหล่งปลูกที่ได้รับอนุญาตสำหรับส่งออกไปยังราชอาณาจักรไทย
ยกเว้นสวนส้มในรัฐควีนส์แลนด์ และต้องดำเนินการสำรวจแบบติดตามศัตรูพืชสำหรับ Fullers rose beetle
๑๕.๒.๒ เกษตรกรเจ้าของสวนส้มต้องปฏิบัติตามโครงการควบคุมแมลง Fullers rose beetle
ในสวนส้มซึ่งได้รับการรับรองจากกรมวิชาการเกษตรและ DAFF
๑๕.๒.๓ DAFF
ต้องมอบบัญชีหมายเลขทะเบียนสวนส้มหรือแปลงปลูกย่อยทั้งหมดซึ่งได้จดทะเบียนไว้ภายใต้โครงการควบคุมแมลง
Fullers rose beetle
ในสวนส้มให้แก่กรมวิชาการเกษตรล่วงหน้าสามสิบวันก่อนเริ่มการส่งออกในแต่ละฤดูกาล
๑๕.๒.๔
ต้องระบุหมายเลขทะเบียนสวนส้มหรือแปลงปลูกย่อยลงบนใบรับรองสุขอนามัยพืชในส่วนที่เหมาะสม

ข้อ ๑๖ ข้อกำหนดสำหรับการกำจัดศัตรูพืชด้วยความเย็นก่อนส่งออก
๑๖.๑
การกำจัดศัตรูพืชด้วยความเย็นก่อนส่งออกต้องอยู่ภายใต้การกำกับดูแลของ DAFF โดยต้องดำเนินการในห้องเย็นสำหรับกำจัดศัตรูพืชซึ่งได้รับการรับรองจาก DAFF และกรมวิชาการเกษตรผลส้มสดสำหรับส่งออกไปยังราชอาณาจักรไทยอาจจะทำการกำจัดศัตรูพืชด้วยความเย็นควบคู่ไปพร้อมกับผลส้มสดที่ส่งออกไปยังประเทศอื่นได้
๑๖.๒ ถ้าผลส้มสดต้องผ่านการกำจัดศัตรูพืชด้วยความเย็นก่อนส่งออก DAFF
ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข ๒
ท้ายประกาศนี้

ข้อ ๑๗ ข้อกำหนดสำหรับการกำจัดศัตรูพืชด้วยความเย็นระหว่างขนส่ง
๑๗.๑
การกำจัดศัตรูพืชด้วยความเย็นระหว่างขนส่งเป็นการกำจัดศัตรูพืชด้วยความเย็น
โดยดำเนินการในตู้ขนส่งสินค้าระหว่างขนส่งสินค้า
๑๗.๒
การกำจัดศัตรูพืชด้วยความเย็นระหว่างขนส่งซึ่งดำเนินการในตู้ขนส่งสินค้านั้น อาจจะเริ่มต้นกระบวนการตั้งแต่ตู้ขนส่งสินค้าอยู่บนบกและเสร็จสิ้นในช่วงระหว่างการขนส่ง
หรือเสร็จสิ้นเมื่อตู้ขนส่งสินค้าไปถึงปลายทาง
๑๗.๓ ถ้าผลส้มสดต้องผ่านการกำ จัดศัตรูพืชด้วยความเย็นระหว่างขนส่ง DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๓ ท้ายประกาศนี้
นอกจากนี้แล้วต้องมีใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔
ท้ายประกาศนี้ แนบมาพร้อมกับสินค้าด้วยทุกครั้ง

ข้อ ๑๘
ข้อกำหนดสำหรับผู้ประกอบการรมเมทิลโบรไมด์
๑๘.๑ DAFF ต้องดำเนินการจดทะเบียนผู้ประกอบการซึ่งได้แสดงให้
DAFF
เห็นแล้วว่ามีความสามารถที่จะดำเนินการรมเมทิลโบรไมด์ได้อย่างมีประสิทธิภาพตามข้อกำหนดของ
DAFF DAFF
ต้องมอบรายชื่อผู้ประกอบการที่ขึ้นทะเบียนแล้วให้กับกรมวิชาการเกษตร
และต้องแจ้งให้กรมวิชาการเกษตรทราบทันทีเมื่อมีการแก้ไขเนื่องจากจดทะเบียนผู้ประกอบการเพิ่มเติม
การปรับปรุงแก้ไขผู้ประกอบการในปัจจุบัน
หรือการยกเลิกหรือการพักใช้ทะเบียนเป็นการชั่วคราว
๑๘.๒ การจดทะเบียนแต่ละผู้ประกอบการรมเมทิลโบรไมด์ต้องมีข้อมูลต่าง ๆ
ดังต่อไปนี้
ชื่อผู้ประกอบการที่จดทะเบียน
สถานที่ตั้ง
หมายเลขโทรศัพท์ โทรสาร และอื่น ๆ
ชื่อเจ้าของและผู้จัดการ
รัฐที่ผู้ประกอบการดำเนินการรมสินค้า
หมายเลขการขึ้นทะเบียน
๑๘.๓
กรมวิชาการเกษตรต้องดำเนินการตรวจสอบผู้ประกอบการซึ่งขึ้นทะเบียนทั้งหมด
และเฉพาะผู้ประกอบการที่ผ่านการรับรองจากกรมวิชาการเกษตรแล้วเท่านั้นถึงจะสามารถดำเนินการรมเมทิลโบรไมด์กับส้มที่จะส่งออกมายังราชอาณาจักรไทย
๑๘.๔
กรมวิชาการเกษตรจะติดตามการดำเนินการของผู้ประกอบการที่ได้รับการรับรอง
กรณีที่กรมวิชาการเกษตรตรวจพบว่าการรมเมทิลโบรไมด์ไม่มีประสิทธิภาพ
กรมวิชาการเกษตรจะแจ้งให้ DAFF ทราบทันที
กรมวิชาการเกษตรมีสิทธิระงับการการดำเนินการของผู้ประกอบการนั้นไปจนกว่าจะมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร

ข้อ ๑๙
ข้อกำหนดสำหรับบรรจุภัณฑ์และฉลาก
๑๙.๑ บรรจุภัณฑ์อาจทำด้วยกระดาษลูกฟูก โพลีสไตรีน พลาสติก
หรือลังแบบต่าง ๆ ที่ทำจากไม้ โดยบรรจุภัณฑ์เหล่านี้ผลิตจากวัสดุที่ใช้แล้วนำกลับมาใช้ใหม่หรือเป็นวัสดุใหม่
กรณีที่ใช้บรรจุภัณฑ์เป็นกล่องกระดาษหรือพลาสติก
บรรจุภัณฑ์เหล่านี้ต้องสะอาดและใหม่เท่านั้น
๑๙.๒ ต้องบรรจุผลส้มสดในบรรจุภัณฑ์ซึ่งต้องไม่มีการปะปนของ ดิน ทราย
และชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๙.๓ สำหรับผลส้มสดส่งออกทางอากาศ
ต้องบรรจุผลส้มสดให้เป็นไปตามเงื่อนไขข้อหนึ่งข้อใด ดังต่อไปนี้
๑๙.๓.๑
ต้องบรรจุผลส้มสดในถุงตาข่ายแล้วถึงนำผลส้มสดบรรจุในบรรจุภัณฑ์
ขนาดของตาข่ายแต่ละรูต้องมีเส้นผ่านศูนย์กลาง ไม่เกิน ๑.๖ มิลลิเมตร
๑๙.๓.๒
ต้องบรรจุผลส้มสดในบรรจุภัณฑ์เมื่อปิดสนิทแล้วต้องปิดช่องระบายอากาศทั้งหมดบนบรรจุภัณฑ์ด้วยตาข่าย
ขนาดของตาข่ายแต่ละรูต้องมีเส้นผ่านศูนย์กลางไม่เกิน ๑.๖ มิลลิเมตร
๑๙.๓.๓ ต้องบรรจุผลส้มสดในบรรจุภัณฑ์ซึ่งเมื่อมัดรวมกันหรือมัดรวมกันแล้ววางบนแท่นวาง
ต้องห่อหุ้มบรรจุภัณฑ์ทั้งหมดด้วยตาข่ายหรือพลาสติก
ถ้าใช้ตาข่ายขนาดของตาข่ายแต่ละรูต้องมีเส้นผ่านศูนย์กลาง ไม่เกิน ๑.๖ มิลลิเมตร
๑๙.๔ สำหรับผลส้มสดส่งออกทางน้ำ
ผลส้มสดซึ่งบรรจุในบรรจุภัณฑ์ขนส่งโดยตู้ขนส่งสินค้า ไม่ว่าบรรจุภัณฑ์จะมัดรวมกันหรือมัดรวมกันแล้ววางบนแท่นวางจะได้รับการยกเว้นไม่ต้องปฏิบัติตามข้อกำหนดในข้อ
๑๙.๓
๑๙.๕
ต้องแสดงข้อมูลที่จำเป็นบนบรรจุภัณฑ์เพื่อให้การตรวจสอบย้อนกลับเป็นไปได้อย่างรวดเร็ว
แต่อย่างไรก็ตาม อย่างน้อยที่สุดต้องมีข้อมูลดังต่อไปนี้เป็นภาษาอังกฤษบนแต่ละบรรจุภัณฑ์
ได้แก่ Produce of Australia, Name of exporting company, Name of fruit (common name and cultivar name), Packinghouse registration number หรือ Export establishment registration number และ Orchard or block registration number
๑๙.๖ กรณีขนส่งผลส้มสดมายังราชอาณาจักรไทยโดยบรรจุผลส้มสดในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อความต่อไปนี้ EXPORT TO THAILAND
ปรากฏอย่างชัดเจนบนบรรจุภัณฑ์แต่ละกล่อง แต่อย่างไรก็ดี
กรณีขนส่งผลส้มสดมายังราชอาณาจักรไทยโดยบรรจุผลส้มสดในบรรจุภัณฑ์ที่ถูกมัดรวมกันวางบนแท่นวาง
อนุญาตให้มีข้อความต่อไปนี้ EXPORT TO
THAILAND ปรากฏอย่างชัดเจนบนแต่ละด้านได้
๑๙.๗
ผลส้มสดที่ส่งไปยังราชอาณาจักรไทยโดยมีการใช้บรรจุภัณฑ์ที่ทำจากไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ

ข้อ ๒๐ การตรวจส่งออก
๒๐.๑
ต้องสุ่มตรวจผลส้มสดด้วยสายตาก่อนส่งออกตามกระบวนการที่เหมาะสมอย่างเป็นทางการ
และต้องปราศจากศัตรูพืชกักกันตามที่ระบุไว้ในเอกสารหมายเลข ๑
๒๐.๒ ในกรณีตรวจพบศัตรูพืชกักกันที่ระบุไว้ในเอกสารหมายเลข ๑
ท้ายประกาศนี้ ต้องดำเนินการตามมาตรการ ดังต่อไปนี้
๒๐.๒.๑ ถ้าตรวจพบศัตรูพืชกักกันที่มีชีวิตบนผลส้มสด ได้แก่
แมลงวันผลไม้และแมลง Fullers rose beetle ต้องปฏิเสธการส่งออกผลส้มสดทั้งหมดไปยังราชอาณาจักรไทย
๒๐.๒.๒ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลงวันผลไม้
และแมลง Fullers rose beetle
ผลส้มสดทั้งหมดจะส่งออกไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว
๒๐.๓ ต้องดำเนินการกำจัดหรือจัดการความเสี่ยงแมลงวันผลไม้และแมลง Fullers rose beetle
ในผลส้มสดตามที่ระบุไว้ในข้อ ๑๕ และ ข้อ ๑๖

ข้อ ๒๑
การรับรองสุขอนามัยพืช
๒๑.๑ ต้องมีใบรับรองสุขอนามัยพืชซึ่งออกให้โดย DAFF
กำกับมาด้วยโดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทยและต้องระบุข้อความเพิ่มเติม
ดังต่อไปนี้ The consignment of citrus fruit was produced and prepared for export in accordance with the conditions for import of fresh citrus fruit from Australia to Thailand
๒๑.๒ พื้นที่ปลอดแมลงวันผลไม้
ถ้าผลส้มสดมาจากพื้นที่ปลอดแมลงวันผลไม้ ต้องระบุข้อความเพิ่มเติม
ดังต่อไปนี้ The consignment of citrus fruit was produced in (name of defined area) which is a pest free area for halfordia fruit fly, Javis fruit fly, Krausss fruit fly lesser Queensland fruit fly, mango fruit fly, Northern Territory fruit fly Queensland fruit fly and Mediterranean fruit fly in Australia.
๒๑.๓ การกำจัดศัตรูพืชด้วยความเย็นก่อนส่งออก
ถ้าผลส้มสดผ่านการกำจัดศัตรูพืชด้วยความเย็นก่อนการส่งออก
ต้องระบุรายละเอียดของโรงงานกำจัดศัตรูพืชด้วยความเย็น อุณหภูมิ และระยะเวลาที่ใช้
(จำนวนวันที่ต่อเนื่องกัน) ลงบนใบรับรองสุขอนามัยพืชในส่วนที่เหมาะสม
๒๑.๔ การกำจัดศัตรูพืชด้วยความเย็นระหว่างขนส่ง
๒๑.๔.๑
ถ้าผลส้มสดได้รับการกำจัดศัตรูพืชด้วยความเย็นระหว่างขนส่งต้องระบุข้อความเพิ่มเติมในใบรับรองสุขอนามัยพืช
ดังต่อไปนี้ DAFF has supervised the calibration and the placement of fruit sensors into the fruit within the container(s) in accordance with the conditions for import of fresh citrus fruit from Australia into Thailand and cold disinfestation treatment has been initiated
๒๑.๔.๒ ต้องมีต้นฉบับใบรับรองการเทียบมาตรฐานของแท่งวัดอุณหภูมิตามเอกสารหมายเลข
๔ ท้ายประกาศนี้ แนบมาพร้อมกับใบรับรองสุขอนามัยพืช
๒๑.๕ การรมด้วยสารเมทิลโบรไมด์
ถ้าผลส้มสดได้รับการรมด้วยสารเมทิลโบรไมด์เพื่อกำจัดแมลง Fullers rose beetle
ต้องระบุรายละเอียดการรมเมทิลโบรไมด์ ลงบนใบรับรองสุขอนามัยพืชในส่วนที่เหมาะสม
และต้องมีต้นฉบับใบรับรองการรมเมทิลโบรไมด์แนบมาพร้อมกับใบรับรองสุขอนามัยพืช
๒๑.๖ โครงการควบคุมแมลงภายในสวนส้ม
๒๑.๖.๑ ถ้าผลส้มสดอยู่ภายใต้โครงการควบคุมแมลง Fullers rose beetle ภายในสวนส้ม
ต้องระบุข้อความเพิ่มเติม ดังต่อไปนี้ The consignment of citrus fruit was subjected to in - field control programs agreed by DOA and DAFF to control Fullers rose beetle.
๒๑.๖.๒
ต้องระบุหมายเลขทะเบียนสวนส้มหรือแปลงปลูกย่อยลงบนใบรับรองสุขอนามัยพืชในส่วนที่เหมาะสม
๒๑.๗ ต้องระบุชื่อสามัญและชื่อพันธุ์ของผลส้มสด
หมายเลขตู้ขนส่งสินค้าและหมายเลขผนึกปิดตู้ขนส่งสินค้า (สำหรับการขนส่งทางน้ำ)
ในใบรับรองสุขอนามัยพืช

ข้อ ๒๒ การตรวจนำเข้า
๒๒.๑ เมื่อผลส้มสดมาถึงด่านนำเข้าในราชอาณาจักรไทย
การตรวจนำเข้าผลส้มสดจะดำเนินการหลังจากได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๒๒.๒
เจ้าหน้าที่จะสุ่มตัวอย่างผลส้มสดและตรวจสอบเพื่อยื่นยันว่ามีศัตรูพืชหรือไม่ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิด
และต้องกักผลส้มสดไว้จนกว่าจะทราบผลจากห้องปฏิบัติการ
๒๒.๓ ถ้ามีผลส้มสดนำเข้าจำนวนน้อยกว่า ๑,๐๐๐ ผล ต้องสุ่มตรวจผลส้มสดจำนวน ๔๕๐ ผล หรือสุ่มตรวจผลส้มสดทั้งหมด
ถ้ามีผลส้มสดจำนวนเท่ากับหรือมากกว่า ๑,๐๐๐ ผล ต้องสุ่มตรวจ
ผลส้มสดจำนวน ๖๐๐ ผล
๒๒.๓.๑ กระบวนการสุ่มตรวจสินค้าซึ่งประกอบด้วยผลส้มสดสองพันธุ์
หรือมากกว่าสองพันธุ์จากสวนส้มหรือแปลงปลูกย่อยหนึ่ง
พนักงานเจ้าหน้าที่จะแยกสุ่มตัวอย่างผลส้มสดแต่ละพันธุ์โดยจำนวนตัวอย่างที่สุ่มให้เป็นไปตามรายละเอียดที่ระบุไว้ในข้อ
๒๒.๓ ถ้าตรวจพบผลส้มสดพันธุ์หนึ่งพันธุ์ใดไม่เป็นไปตามเงื่อนไขการนำเข้า
ในกรณีนี้ให้ถือว่าสินค้าทั้งหมดไม่เป็นไปตามเงื่อนไขการนำเข้ากรมวิชาการเกษตรจะแจ้งให้
DAFF
ทราบหมายเลขทะเบียนสวนส้มหรือแปลงปลูกย่อยซึ่งตรวจพบว่าไม่เป็นไปตามเงื่อนไขการนำเข้า
๒๒.๓.๒ กระบวนการสุ่มตรวจสินค้าซึ่งประกอบด้วยผลส้มสดจากสองสวนส้ม
หรือแปลงปลูกย่อยหรือมากกว่าสองสวนส้มหรือแปลงปลูกย่อย
พนักงานเจ้าหน้าที่จะแยกสุ่มตัวอย่างผลส้มสดจากแต่ละสวนส้มหรือแปลงปลูกย่อยโดยจำนวนตัวอย่างที่สุ่มให้เป็นไปตามรายละเอียดที่ระบุไว้ในข้อ
๒๒.๓ ถ้าตรวจพบผลส้มสดจากสวนส้มหรือแปลงปลูกย่อยใดไม่เป็นไปตามเงื่อนไขการนำเข้า
ในกรณีนี้ให้ถือว่าสินค้าทั้งหมดไม่เป็นไปตามเงื่อนไขการนำเข้า
กรมวิชาการเกษตรจะแจ้งให้ DAFF
ทราบเฉพาะหมายเลขทะเบียนสวนส้มหรือแปลงปลูกย่อยซึ่งตรวจพบว่าไม่เป็นไปตามเงื่อนไขการนำเข้า
๒๒.๔ ในกรณีตรวจพบศัตรูพืชกักกันของราชอาณาจักรไทยตามที่ระบุไว้ใน
เอกสารหมายเลข ๑ ท้ายประกาศนี้ระหว่างการสุ่มตรวจผลส้มสด ต้องดำเนินการตามมาตรการ
ดังต่อไปนี้
๒๒.๔.๑ แมลงวันผลไม้
(๑) ถ้าตรวจพบแมลงวันผลไม้ที่มีชีวิต
ผลส้มสดทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรจะแจ้งผลการตรวจให้ DAFF
ทราบและระงับการนำเข้าโดยทันที
(๒) DAFF ต้องตรวจสอบสาเหตุของเหตุการณ์ที่เกิดขึ้นโดยทันที
และเสนอมาตรการแก้ไขกรมวิชาการเกษตรจะยกเลิกมาตรการระงับการนำเข้า
เมื่อมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร
๒๒.๔.๒ แมลง Fullers rose beetle
(๑) ถ้าตรวจพบแมลง Fullers rose beetle ที่มีชีวิต
ผลส้มสดทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
(๒) กรมวิชาการเกษตรจะแจ้งผลการตรวจให้ DAFF ทราบโดยทันที หลังจากนั้น DAFF
ต้องระงับการให้การรับรองผลส้มสดจากสวนส้มหรือแปลงปลูกย่อยที่พบแมลง Fullers rose beetle เพื่อส่งออกไปยังราชอาณาจักรไทยตลอดฤดูกาลส่งออกนั้น
(๓) ผลส้มสดจากสวนส้มหรือแปลงปลูกย่อยที่ตรวจพบแมลง Fullers rose beetle
ซึ่งอยู่ระหว่างขนส่ง ผลส้มสดทั้งหมดจะไม่ได้รับอนุญาตให้นำเข้าราชอาณาจักรไทย
๒๒.๔.๓ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลงวันผลไม้
และแมลง Fullers rose beetle ผลส้มสดทั้งหมดจะถูกส่งกลับ ทำลาย
หรือกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
๒๒.๕
ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏในเอกสารหมายเลข ๑ ท้ายประกาศนี้
ที่มีศักยภาพเป็นศัตรูพืชกักกันของราชอาณาจักรไทย ต้องส่งกลับ ทำลาย
หรือกำจัดศัตรูพืชบนผลส้มสดด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรมีสิทธิระงับการนำเข้าผลส้มสดจากช่องทางการนำเข้านั้นเป็นการชั่วคราว
จนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๒๒.๖
ถ้าการนำเข้าผลส้มสดจากสวนส้มหรือแปลงปลูกย่อยหนึ่งไม่เป็นไปตามเงื่อนไขการนำเข้าสามครั้ง
DAFF
ต้องไม่ให้การรับรองผลส้มสดจากสวนส้มหรือแปลงปลูกย่อยนั้นเพื่อส่งออกไปราชอาณาจักรไทยตลอดฤดูกาลส่งออกนั้น
๒๒.๗ กรมวิชาการเกษตรมีสิทธิสั่งให้ส่งผลส้มสดกลับหรือทำลาย
โดยผู้นำเข้าต้องเป็นผู้รับผิดชอบค่าใช้จ่าย
ถ้าพบหนึ่งหรือมากกว่าหนึ่งกรณีดังต่อไปนี้เกิดขึ้น
๒๒.๗.๑ การกำจัดศัตรูพืชด้วยความเย็นไม่สมบูรณ์
๒๒.๗.๒ ประตูตู้ขนส่งสินค้าปิดไม่สนิท
๒๒.๗.๓ ผนึกปิดตู้ขนส่งสินค้าถูกทำลาย หรือถูกสับเปลี่ยน
หรือหมายเลขไม่ตรงตามที่ระบุไว้ในใบรับรองสุขอนามัยพืช
๒๒.๗.๔
หมายเลขทะเบียนสวนส้มหรือแปลงปลูกย่อยบนบรรจุภัณฑ์ไม่ตรงตามที่ระบุไว้ในใบรับรองสุขอนามัยพืช
๒๒.๗.๕ เสียบแท่งวัดอุณหภูมิผลไม้เลยออกนอกผลส้ม
หรือแท่งวัดอุณหภูมิผลไม้ไม่อยู่ตรงตำแหน่งที่กำหนด
หรือส้มที่เสียบด้วยแท่งวัดอุณหภูมิเป็นแผลแตกหรือเกิดรอยเปิด
๒๒.๗.๖ ฉลากบนบรรจุภัณฑ์ไม่มี ไม่ถูกต้อง หรือไม่สมบูรณ์

ข้อ ๒๓
การประเมินกระบวนการส่งออก
๒๓.๑ การส่งออกผลส้มสดจากเครือรัฐออสเตรเลียไปยังราชอาณาจักรไทย
จะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด
๒๓.๒
หากกรมวิชาการเกษตรพิจารณาแล้วเห็นว่าการประเมินกระบวนการตรวจรับรองส่งออกมีความจำเป็นในกรณีที่มีการระงับการนำเข้า
กรมวิชาการเกษตรอาจส่งเจ้าหน้าที่เดินทางไปประเมินกระบวนการตรวจรับรองส่งออกในเครือรัฐออสเตรเลีย
ก่อนจะตัดสินใจอนุญาตให้นำเข้าส้มได้อีกต่อไป
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด


ประกาศ
ณ วันที่ ๒๒ มีนาคม พ.ศ. ๒๕๕๖
ดำรงค์ จิระสุทัศน์
อธิบดีกรมวิชาการเกษตร
[เอกสารแนบท้าย]

๑. รายชื่อศัตรูพืชกักกันของผลส้มสดจากเครือรัฐออสเตรเลีย
แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากเครือรัฐออสเตรเลีย พ.ศ. ๒๕๕๖ (เอกสารหมายเลข ๑)
๒. ข้อกำหนดสำหรับการกำจัดศัตรูพืชด้วยความเย็นก่อนส่งออก
แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากเครือรัฐออสเตรเลีย พ.ศ. ๒๕๕๖ (เอกสารหมายเลข ๒)
๓.
ข้อกำหนดสำหรับการกำจัดศัตรูพืชด้วยความเย็นระหว่างขนส่ง
แนบท้ายประกาศกรมวิชาการเกษตร เรื่อง เงื่อนไขการนำเข้าผลส้มสดจากเครือรัฐออสเตรเลีย
พ.ศ. ๒๕๕๖ (เอกสารหมายเลข ๓)
๔.
ใบรับรองการเทียบมาตรฐานของแท่งวัดอุณหภูมิสำหรับการกำจัดศัตรูพืชด้วยความเย็นระหว่างขนส่งในตู้ขนส่งสินค้า
สำหรับราชอาณาจักรไทย แนบท้ายประกาศกรมวิชาการเกษตร เรื่อง
เงื่อนไขการนำเข้าผลส้มสดจากเครือรัฐออสเตรเลีย พ.ศ. ๒๕๕๖ (เอกสารหมายเลข ๔)

(ดูข้อมูลจากภาพกฎหมาย)









ปริยานุช/ผู้จัดทำ
๒๔ เมษายน ๒๕๕๖

โชติกานต์/ผู้ตรวจ
๑๗ พฤษภาคม
๒๕๕๖








[๑] ราชกิจจานุเบกษา
เล่ม ๑๓๐/ตอนพิเศษ ๔๙ ง/หน้า ๓๘/๑๙ เมษายน ๒๕๕๖